Vettel groet met unieke valhelmSebastian Vettel se finale F1-wedren is op 20 November in Abu Dhabi. Foto: Florent Gooden/DPPI via AFP. Sebastian Vettel sal op 20 November vir oulaas agter die stuur van ŉ renmotor inskuif wanneer die F1-enjins in Abu Dhabi brul. Die 35-jarige Duitser het vroeër sy uittrede uit die sport aangekondig en ondersteuners kry nou ŉ unieke geleentheid om saam met hom in hierdie dag te deel. Die viermalige wêreldkampioen het aangedui dat hy ŉ spesiale valhelm tydens sy finale wedren sal dra. Ondersteuners sal vir die nodige inkleurwerk sorg wanneer fotospasie op die helm opgeveil word. Volgens Vettel sal die geld wat die inisiatief insamel vir liefdadigheidswerk aangewend word. Hoewel die Aston Martin-renjaer 11de op die jaerspunteleer is, tel hy beslis onder die toprenjaers in die sport se geskiedenis. Benewens sy vier wêreldtitels is die geruite vlag 53 keer vir hom geswaai, terwyl hy ook in 69 ander wedrenne op die podium gestaan het. “My doelwitte het egter verander – van wedrenseges en wêreldtitels na die droom om my kinders te sien grootword. Ek wil vir hulle waardes leer en ophelp wanneer hulle val, maar die belangrikste is om ook by hulle te leer en hulle toe te laat om my ook te inspireer. My beste wedren is beslis om die draai,” het hy gesê toe hy sy uittrede aangekondig het. Maar sou ŉ sterker renmotor sy uittredeplanne met ŉ jaar of twee uitgestel het? “Ek weet nie. Ek sou dalk dieselfde besluit geneem het, maar wie weet? Ek is glad nie opgewonde oor ŉ tiende plek nie omdat ek weet hoe dit voel om eerste te eindig. “Ek is nog steeds mal oor die sport en die besluit om alles vaarwel te roep was inderdaad baie moeilik. Maar terselfdertyd is ek deeglik bewus van die toewyding wat F1 verg en ek glo die tyd is reg om ander dinge te doen.”